અણઘડ વહીવટથી પંખાયેલી વેરાવળ પાલીકા તંત્રની ભેદભાવભરી નિતી-રીતીના કારણે શહેરીજનો ત્રાસદાયક સ્થિતિ સહન કરવા મજબુર બન્યા છે. જેમાં આજે વેરાવળના વોર્ડ નં.૨ માં આવતા ટાગોર નગર -૧ વિસ્તારમાં ગાયત્રી મંદિરની આજુ-બાજુની મહિલાઓ વિસ્તારમાં રોડ બનાવવામાં પાલીકા ભેદભાવ કરતી હોવાને લઇ રોષે ભરાઇ પાલિકા કચેરીએ ઘસી આવી હતી. જયાં તાલિમાર્થી મહિલા સીઓને મળી ઉગ્ર રજુઆત કરતા જણાવેલ કે, અમારા વિસ્તારમાં એકાદ વર્ષ પહેલા ભુર્ગભ ગટર બનાવવા રોડ તોડી નંખાયા હતા. ત્યારબાદ જયાં આગેવાનોના ઘરો આવેલા ત્યાં રોડ બનાવી દીઘેલ છે. જયારે ત્રણેક શેરીઓમાં આજદીન સુઘી રોડ બનાવવામાં આવેલ નથી. આ રોડ બનાવવા અંગે અનેકવાર રજુઆતો કરેલ અને દરવખતે રોડ ટુંક સમયમાં બની જશે તેવા ઠાલા વચનો આપી સમજાવટ કરાતી હતી.